*****

ΚΑΝΟΝΙΣΜΟΣ (ΕΟΚ) αριθ. 3556/87 ΤΗΣ ΕΠΙΤΡΟΠΗΣ

της 26ης Νοεμβρίου 1987

περί συμπληρωματικών λεπτομερειών εφαρμογής του καθεστώτος των πιστοποιητικών προκαθορισμού για ορισμένα προϊόντα του τομέα των σιτηρών που εξάγονται με τη μορφή ζυμαρικών της κλάσης 19.03 του κοινού δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1900/87 (2), και ιδίως το άρθρο 16 παράγραφος 6 και το άρθρο 24,

Εκτιμώντας:

ότι ο κανονισμός (ΕΟΚ) αριθ. 3035/80 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 2223/86 (4), προβλέπει στο άρθρο 5 παράγραφος 2 ότι εφαρμόζεται καθεστώς εκ των προτέρων καθορισμού του συντελεστή της επιστροφής κατά την εξαγωγή, κυρίως για τα προϊόντα που υπάγονται στον τομέα των σιτηρών που χρησιμοποιούνται για την κατασκευή των εμπορευμάτων που υπάγονται στον προαναφερθέντα κανονισμό·

ότι ο κανονισμός (ΕΟΚ) αριθ. 1760/83 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 349/86 (6), προβλέπει ειδικές λεπτομέρειες εφαρμογής του καθεστώτος των πιστοποιητικών προκαθορισμού· ότι, βάσει του άρθρου 3 στοιχείο α) του προαναφερόμενου κανονισμού υπάρχει η δυνατότητα για περιγραφή περισσότερων εμπορευμάτων στο χώρο 12 του πιστοποιητικού προκαθορισμού·

ότι, στο πλαίσιο της κοινής εμπορικής πολιτικής, προβλέφθηκε ότι οι κοινοτικές εξαγωγές ζυμαρικών της κλάσης 19.03 του κοινού δασμολογίου με προορισμό τις Ηνωμένες Πολιτείες της Αμερικής θα πραγματοποιούνται, για ένα μέρος, μετά από πράξη τελειοποίησης προς επανεξαγωγή και για το υπόλοιπο μέρος με χορήγηση επιστροφής κατά την εξαγωγή· ότι για το σκοπό αυτό είναι αναγκαίο το πιστοποιητικό προκαθορισμού να περιγράφει ως προς εξαγωγή εμπόρευμα μόνο τα ζυμαρικά·

ότι είναι σημαντικό το γεγονός να διαθέτει η Επιτροπή, το ταχύτερο δυνατό, όλες τις αναγκαίες πληροφορίες για να μπορεί να εκτιμήσει την προβλεπόμενη εξέλιξη των κοινοτικών εξαγωγών των εν λόγω ζυμαρικών προς τις Ηνωμένες Πολιτείες της Αμερικής· ότι οι πληροφορίες αυτές πρέπει να μπορούν να χρησιμεύουν στη λήψη ορισμένων αποφάσεων, προκειμένου να αποφεύγεται ακατάλληλη αύξηση των ποσοτήτων των προϊόντων βάσης, που ανήκουν στον τομέα των σιτηρών, για τα οποία εκδίδονται πιστοποιητικά προκαθορισμού για την εξαγωγή ζυμαρικών προς τις Ηνωμένες Πολιτείες της Αμερικής· ότι είναι συνεπώς σκόπιμο να προβλεφθεί προθεσμία για την αποδοχή των συγκεκριμένων αιτήσεων για έκδοση πιστοποιητικών·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Σε περίπτωση υπαγωγής στο καθεστώς του εκ των προτέρων καθορισμού της επιστροφής ενός προϊόντος βάσης του τομέα των σιτηρών, που εξάγεται με τη μορφή ζυμαρικών της κλάσης 19.03 του κοινού δασμολογίου:

α) η αίτηση για την έκδοση πιστοποιητικού προκαθορισμού και το ίδιο το πιστοποιητικό μπορούν να περιέχουν, στο χώρο 12, μόνο την ένδειξη της κλάσης 19.03 του κοινού δασμολογίου·

β) η αίτηση για την έκδοση πιστοποιητικού προκαθορισμού και το ίδιο το πιστοποιητικό περιλαμβάνουν, στο χώρο 13, την ένδειξη «Ηνωμένες Πολιτείες της Αμερικής» ή «άλλη από τις Ηνωμένες Πολιτείες της Αμερικής». Το πιστοποιητικό καθιστά υποχρεωτική την εξαγωγή προς τον κατ' αυτό τον τρόπο καθοριζόμενο προορισμό.

Άρθρο 2

Τα πιστοποιητικά προκαθορισμού που ζητούνται για τα προϊόντα βάσης του τομέα των σιτηρών που προορίζονται για εξαγωγή προς τις Ηνωμένες Πολιτείες της Αμερικής με τη μορφή ζυμαρικών της κλάσης 19.03 του κοινού δασμολογίου εκδίδονται πράγματι την πέμπτη μόνο εργάσιμη ημέρα μετά από εκείνη κατά την οποία υποβάλλεται η αίτηση, εφόσον κατά τη διάρκεια της προθεσμίας αυτής δεν έχουν ληφθεί ειδικά μέτρα.

Άρθρο 3

1. Οι αρμόδιες αρχές των κρατών μελών ανακοινώνουν στην Επιτροπή κάθε εργάσιμη ημέρα τα στατιστικά στοιχεία σχετικά με:

- τις ποσότητες προϊόντων βάσης του τομέα των σιτηρών, για τις οποίες ζητήθηκε η έκδοση πιστοποιητικών προκαθορισμού την προηγούμενη εργάσιμη ημέρα για εξαγωγές με προορισμό τις Ηνωμένες Πολιτείες της Αμερικής με τη μορφή ζυμαρικών της κλάσης 19.03 του κοινού δασμολογίου,

- τις ποσότητες ζυμαρικών της κλάσης 19.03 του κοινού δασμολογίου για τις οποίες ο συντελεστής επσιτροφής κατά την εξαγωγή, που χορηγήθηκε την προηγούμενη εργάσιμη ημέρα βάσει των σ' αυτά περιεχόμενων σιτηρών, αποτέλεσε αντικείμενο εκ των προτέρων καθορισμού, καθώς και την ημερομηνία κατά την οποία η διασάφηση εξαγωγής των συγκεκριμένων ζυμαρικών προς τις Ηνωμένες Πολιτείες της Αμερικής έγινε δεκτή από τις αρμόδιες τελωνειακές αρχές.

2. Τα στατιστικά στοιχεία που αναφέρονται στην παράγραφο 1 ανακοινώνονται στην Επιτροπή με αναφορά της διάκρισης του κοινού δασμολογίου στην οποία υπάγονται τα εν λόγω ζυμαρικά και στην ακόλουθη διεύθυνση:

Commission des Communautes europeennes,

DG III/B/2,

rue de la Loi 200,

B-1049 Bruxelles.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στα πιστοποιητικά των οποίων ζητείται η έκδοση από την 1η Δεκεμβρίου 1987 έως τις 30 Απριλίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Νοεμβρίου 1987.

Για την Επιτροπή

COCKFIELD

Αντιπρόεδρος

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 182 της 3. 7. 1987, σ. 40.

(3) ΕΕ αριθ. L 323 της 29. 11. 1980, σ. 27.

(4) ΕΕ αριθ. L 194 της 17. 7. 1986, σ. 1.

(5) ΕΕ αριθ. L 172 της 30. 6. 1983, σ. 20.

(6) ΕΕ αριθ. L 42 της 19. 2. 1986, σ. 5.